ฟอลคอนคาดรับรถติดแก๊สทำเบี้ย6ล้าน
ฟอลคอนจับมือเอนเนอร์จี รีฟอร์ม คุ้มครองรถติดแก๊ส
1 ก.ย. 2554

ฟอลคอนจับมือเอนเนอร์จี รีฟอร์ม คุ้มครองรถติดแก๊ส
นายณัฐวุฒิ งานภิญโญ ผู้อำนวยการอาวุโสฝ่ายธุรกิจองค์กร บริษัท ฟอลคอนประกันภัย เปิดเผยว่า บริษัทได้เป็นผู้ที่เข้าไปให้บริการประกันภัยรถติดตั้งแก๊สของลูกค้า บริษัท เอนเนอร์จี รีฟอร์ม โดยจะคุ้มครองความเสียหาย อันเกิดจากอุปกรณ์การติดตั้งแก๊สของเอนเนอร์จี รีฟอร์มในรถยนต์ ไฟไหม้รถยนต์ ชิ้นส่วนเครื่องยนต์เสียหาย ผู้ขับขี่ได้รับบาดเจ็บเสียชีวิตจากไฟไหม้ 
ทั้งนี้ความร่วมมือครั้งนี้ เป็นส่วนหนึ่งของโครงการระยะยาวสำหรับขยายตลาดรายย่อย ซึ่งจะทำให้บริษัทเป็นที่รู้จักมากขึ้น เนื่องจากเอนเนอร์จี รีฟอร์มมีลูกค้าและตัวแทนจำหน่ายอยู่หลายแสนราย
“คาดว่าจะช่วยให้เพิ่มยอดขายในตลาดส่วนนี้ประมาณ 5-6 ล้านบาทภายในช่วง 12 เดือนแรก และเติบโตปีละ 30-50% หรือมีมูลค่า 20 ล้านบาทภายใน 5 ปี”นายณัฐวุฒิ กล่าว
นายณัฐวุฒิ กล่าวว่า นอกจากนี้ บริษัทอยู่ระหว่างศึกษาความเป็นไปได้ในการทำธุรกิจกับบริษัทคอมพิวเตอร์ยักษ์ใหญ่รายหนึ่ง เพื่อให้บริการรับประกันภัยสินค้า เพื่อสร้างความมั่นใจในการเลือกใช้สินค้าและบริการของผู้บริโภคที่ให้การยอมรับประกันภัยมากขึ้น